Tre hoveder er rullet som konsekvens af en massiv kritik af Rebild Kommunes håndtering af den såkaldte Rebild-sag, hvor en 56-årig mand gennem 16 år har misbrugt ni børn. - Nu skal vi i allerhøjeste grad i gang med at se fremad. Og det, der betyder noget nu, er, at vi får sat et nyt hold og en ny ledelse. En midlertidig ledelse i første omgang, og så skal vi selvfølgelig have rekrutteret nye chefer til at stå i spidsen for hele den oprydning, der skal være, siger borgmester Anny Winther (Venstre) til TV2/Nord. Det kan måske vise sig svært at få nye ledere til de tomme poster. DJØF har i kraftige vendinger kritiseret fyringerne af de tre topledere, og mener, at det kan afskrække ledere fra den offentlige forvaltning.
Efter tre topledere i Rebild Kommune er blevet fyret vil borgmesteren sætte et nyt hold til oprydningen.